প্রেসিডেন্সি বিশ্ববিদ্যালয়ের ঐতিহ্যবাহী প্রধান প্রবেশদ্বার ভেঙে দেওয়ার সিদ্ধান্তের প্রতিবাদ জানালেন প্রবাসী প্রাক্তনীদের একাংশ। তাঁরা বিশ্ববিদ্যালয়ের উপাচার্য অনুরাধা লোহিয়ার ওই সিদ্ধান্তকে ‘হঠকারি’, ‘গোঁড়া’ এবং ‘ঔদ্ধত্যের পরিচয়’ বলে দাবি করেছেন। ওই বিষয়ে উপাচার্যকে প্রতিবাদপত্র পাঠাচ্ছেন তাঁরা। 
সৌন্দর্যায়নের ‘স্বার্থে’ গত ১৪ ডিসেম্বর ভেঙে ফেলা হয় প্রেসিডেন্সির প্রধান প্রবেশদ্বার। তার প্রতিবাদে উপাচার্যকে চিঠি দেওয়ার ব্যাপারে উদ্যোগী হয়েছেন ‘অ্যামাজন ডট কমে’র ডিরেক্টর তথাগত দাশগুপ্ত, যিনি ওই বিশ্ববিদ্যালয়ের প্রাক্তনী। বিশ্বের বিভিন্ন প্রান্তে ছড়িয়ে ছিটিয়ে থাকা প্রেসিডেন্সির বেশ কয়েকজন প্রাক্তনীর সঙ্গে ইমেল, হোয়াটস্ অ্যাপ মারফত যোগাযোগ করেন তিনি। তারপরই প্রতিবাদপত্র পাঠানোর সিদ্ধান্ত হয়। সোশ্যাল নেটওয়ার্কিং সাইটগুলির মাধ্যমে এ বিষয়ে নিজেদের মধ্যে যোগাযোগ করেছেন প্রাক্তনীরা। 
প্রতিবাদপত্রে উল্লেখ করা হয়েছে যে, ওই সিদ্ধান্ত কলকাতার আবেগেও আঘাত করেছে। সেইসঙ্গে প্রশ্ন তোলা হয়েছে, সংস্কারের জন্য কি কলকাতার বড়বাজার, দিল্লির চাঁদনি চক কিংবা আমদাবাদের ওয়ালেট সিটি ভেঙে ফেলা যায়? প্রশ্ন তোলা হয়েছে, প্রেসিডেন্সির মতো ঐতিহ্যবাহী ভবনের প্রবেশদ্বার কীভাবে ‘হেরিটেজ কনজারভেশন কমিটি’র অনুমোদন ছাড়া ভেঙে ফেলা হল? 
উপাচার্যকে পাঠানো প্রতিবাদপত্রে স্বাক্ষরকারী প্রাক্তনীরা কবে, কোন বিষয় নিয়ে প্রেসিডেন্সিতে পড়াশুনো করেছিলেন, এখন কি করছেন, তারও উল্লেখ থাকছে। প্রতিবাদে সামিল হয়েছেন ষাটের এবং আশির দশক, এমনকী ২০১০ সালে ওই বিশ্ববিদ্যালয় থেকে উত্তীর্ণেরাও। 
তথাগত বলেন, ‘‘এটা শুধুমাত্র আবেগতাড়িত হয়ে প্রতিবাদ নয়। দেশের মানুষের কাছে এটা পৌঁছে দেওয়া যে, প্রেসিডেন্সির ঐতিহ্য সম্পর্কে ওই প্রতিষ্ঠানের ছাত্রছাত্রীরা অত্যন্ত যত্নশীল। এটা কোনও ব্যক্তির প্রতি চিঠি নয়। উন্নয়নের জন্য যে ধরনের কাজ (প্রেসিডেন্সির প্রবেশদ্বার ভাঙা) হয়েছে, যে পদে থেকে উপাচার্য ওই কাজ করেছেন, সেই সিদ্ধান্তের প্রতি এটা একটা প্রতিবাদ।’’ সেইসঙ্গে তিনি দাবি করেছেন, এটা শুধুমাত্র আবেগে ভরা চিঠি নয়। তাতে তথ্য ও যুক্তি থাকছে। তথাগতের কথায়, ‘‘চিঠিতে যুক্তিপূর্ণ তত্ত্ব এবং তথ্য রয়েছে।’’ তিনি জানিয়েছেন, প্রেসিডেন্সির কোনও ‘তারকা’ প্রাক্তনীকে আলাদা করে প্রতিবাদে সামিল করার চেষ্টা হয়নি। বাছাবাছি না করে প্রাক্তনীদের কাছে আবেদন করা হয়েছে। 
ইতিমধ্যেই আমেরিকা থেকে সেই প্রতিবাদপত্র ক্যুরিয়ারের মাধ্যমে পাঠানো হয়েছে বলে খবর। চলতি সপ্তাহেই তা উপাচার্যের কাছে পৌঁছে যাবে বলেই আশাবাদী প্রাক্তনীরা।